## Pravilnik o izmjenama i dopunama Pravilnika o dokumentaciji za ocjenu i registraciju sredstava za zaštitu bilja

### NN 18/2010 (8.2.2010.), Pravilnik o izmjenama i dopunama Pravilnika o dokumentaciji za ocjenu i registraciju sredstava za zaštitu bilja

MINISTARSTVO POLJOPRIVREDE, RIBARSTVA I RURALNOG RAZVOJA

419

Na temelju članka 16. stavka 5. Zakona o sredstvima za zaštitu bilja (»Narodne novine«, br. 70/05), ministar poljoprivrede, ribarstva i ruralnog razvoja uz suglasnost ministra gospodarstva, rada i poduzetništva donosi

PRAVILNIK

O IZMJENAMA I DOPUNAMA PRAVILNIKA O DOKUMENTACIJI ZA OCJENU I REGISTRACIJU SREDSTAVA ZA ZAŠTITU BILJA

Članak 1.

U Pravilniku o dokumentaciji za ocjenu i registraciju sredstava za zaštitu bilja[[1]](#footnote-29081-1) (»Narodne novine«, br. 59/06) u članku 3. stavak 1. mijenja se i glasi:

»(1) Detaljan sadržaj dokumentacije, koja je potrebna za procjenu učinkovitosti i predvidivih rizika, bilo trenutnih ili odgođenih, za ljude, životinje i okoliš, sa svim podacima za ocjenu sredstva, propisanim dokumentima i uzorcima, te metodama i smjernicama za provođenje istraživanja nalazi se u Prilogu I. koji je sastavni dio ovoga Pravilnika.«

Stavak 2. briše se.

Dosadašnji stavci 3., 4., 5., 6. i 7. postaju stavci 2., 3., 4., 5. i 6.

Dosadašnji stavak 3., sada stavak 2., mijenja se i glasi:

»(2) Ako to zahtijeva nadležna uprava, podnositelj zahtjeva pored dokumentacije iz stavka 1. ovoga članka mora priložiti i sljedeće:

– detaljan opis provedenih istraživanja,

– detaljan opis svakog odstupanja od metoda ili smjernica iz Priloga I. ovoga Pravilnika,

– detaljan opis svih korištenih metoda ili smjernica za istraživanje, koje nisu opisane u Prilogu I. ovoga Pravilnika.«

U dosadašnjem stavku 5., sada stavku 4., riječ: »iscrpno« zamjenjuje se riječima: »detaljno i nepristrano«.

Članak 2.

Članci 4., 5., 6. i 7. brišu se.

Članak 3.

U članku 9. dodaju se stavci 3. i 4. koji glase:

»(3) Provoditelji iz stavka 1. ovoga članka, moraju ispunjavati sljedeće uvjete:

– imati na raspolaganju dovoljno znanstvenog i tehničkog osoblja s potrebnim obrazovanjem, osposobljenošću, tehničkim znanjem i iskustvom za obavljanje dodijeljenih zadataka,

– imati na raspolaganju prikladnu opremu potrebnu za valjano izvođenje testova i mjerenja za koja su mjerodavni i koja se mora ispravno održavati i kalibrirati, prema potrebi prije početka uporabe, a nakon toga u skladu s utvrđenim programom,

– imati na raspolaganju odgovarajuća pokusna polja i, prema potrebi, staklenike, komore za uzgoj i skladišni prostor. Okoliš u kojemu se izvode pokusi ne smije obezvređivati rezultate ili negativno utjecati na zahtijevanu točnost mjerenja;

– staviti na raspolaganje osoblju koje provodi istraživanje standardne operativne postupke i protokole za pokuse,

– prije početka izvođenja pokusa, staviti na raspolaganje, ako to zahtijeva nadležna uprava, podrobne informacije o pokusu, obavezno navodeći mjesto izvođenja i sredstva koja će se primijeniti,

– osigurati da kakvoća obavljenog posla odgovara njegovoj vrsti, opsegu, količini i svrsi,

– čuvati zapise o svim izvornim zapažanjima, izračunima i dobivenim podacima te zapise o kalibraciji i konačno izvješće o provedenim pokusima onoliko dugo dok traje registracija dotičnog sredstva u Republici Hrvatskoj.

(4) Osim uvjeta iz stavka 3. ovoga članka provoditelji iz stavka 1. ovoga članka moraju ispunjavati i uvjete koji su propisani Pravilnikom o dobroj istraživačkoj praksi (»Narodne novine«, br. 107/09).«

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/315

Urbroj: 525-02-2-0021/10-6

Zagreb, 22. siječnja 2010.

Ministar poljoprivrede,
ribarstva i ruralnog razvoja
Petar Čobanković, v. r.

[[1](#footnote-29081-1-backlink)]Pravilnikom o dokumentaciji za ocjenu i registraciju sredstava za zaštitu bilja preuzimaju se odredbe Aneksa III. Direktive Vijeća 91/414/EEC od 15. srpnja 1991. godine o stavljanju sredstava za zaštitu bilja na tržište te Direktiva Komisije: 93/71/EEC od 27. srpnja 1993. godine, 94/37/EC od 22. srpnja 1994. godine, 94/79/EC od 21. prosinca 1994. godine, 95/35/EC od 14. srpnja 1995. godine, 95/36/EC od 14. srpnja 1995. godine, 96/12/EC od 8. ožujka 1996. godine, 96/46/EC od 16. srpnja 1996. godine, 96/68/EC od 21. listopada 1996. godine i 2001/36/EC od 16. svibnja 2001. godine kojima se izmjenjuje i nadopunjuje Direktiva Vijeća 91/414/EEC od 15. srpnja 1991. godine o stavljanju sredstava za zaštitu bilja na tržište

Pravilnik, NN 18/2010-419